**ג'ון ניקולאס "ג'וני" רפ** (בהולנדית: **John Nicholaas "Johnny" Rep**; נולד ב-25 בנובמבר 1951) הוא כדורגלן ומאמן עבר הולנדי ששיחק בעמדות הקשר הימני והחלוץ.

רפ החל את דרכו כשחקן בקבוצת אייאקס אמסטרדם, עמה זכה פעמיים באליפות אירופה בכדורגל. בנוסף, שיחק בליגות הבכירות בספרד ובצרפת. רפ הוא מלך השערים של נבחרת הולנד, במשחקי המונדיאלים עם שבעה שערים. הוא שיחק עם נבחרתו בשני גמרי מונדיאל (1974 ו-1978), וכן ייצג אותה בשתי אליפויות אירופה.

קריירת משחק
-----------

רפ החל את הקריירה הבוגרת בקבוצת אייאקס אמסטרדם בעונת 1971/72. הוא הצטרף לקבוצה עתירת הכוכבים של אותה התקופה, בה כיכבו בין היתר יוהאן קרויף, רוד קרול, ארי האן ופיט קייזר, ועל אף שלא הרבה לשחק באותה העונה, היה שותף רפ לזכייתה של אייאקס בגביע אירופה לאלופות ובדאבל המקומי כבר בעונת הבכורה שלו. 

עונה אחר כך, בעונת 1972/73, כבר היה רפ לשחקן חשוב במערך של אייאקס. כבר בפתיחת העונה הראה רפ את חשיבותו למערך ההתקפי של המועדון, שנפגש בגביע הביניבשתי עם אינדפנדיינטה. לאחר שלא שותף במשחק הראשון בארגנטינה, שהסתיים בשוויון 1–1, פתח רפ בהרכב במשחק הגומלין וכבש צמד בדרך לניצחון קבוצתו 0–3. במסגרת הסופר קאפ האירופי, כבש רפ את שערה הראשון של אייאקס במשחק הראשון מול גלאזגו ריינג'רס, שהסתיים בניצחון 1–3. אייאקס השלימה בגומלין את הזכייה בתואר עם ניצחון נוסף,   
 2–3. באותה עונה זכה רפ עם הקבוצה באליפות הולנד לאחר שכבש 17 שערי ליגה ב-24 הופעות והיה רחוק שער אחד בלבד מתואר מלך השערים של הליגה הבכירה כולה באותה העונה. גם במסגרת גביע אירופה שמרו רפ וחבריו לקבוצה על התואר, לאחר שגברו במשחק הגמר 0–1 על יובנטוס משער של רפ כבר בדקה החמישית. עונה אחר כך, היה רפ בין הכובשים בניצחון של אייאקס 0–6 בגומלין הסופר קאפ האירופי מול מילאן, שהפך את ההפסד 1–0 במשחק הראשון לזכייה שנייה ברציפות בתואר.

לאחר שתי העונות רוויות ההישגים של רפ בקבוצה, כשלה אייאקס להשיג תארים נוספים. לקראת עונת 1975/76, בתום ארבע עונות בקבוצה הבוגרת של אייאקס, עבר רפ לוולנסיה הספרדית. רפ הפגין יכולת אישית טובה, במיוחד בעונת הבכורה שלו בה כבש 14 שערי ליגה, אך הקבוצה לא הצליחה להשתלב בצמרת הטבלה וסיימה עשירית בלבד. רפ נותר בקבוצה עונה נוספת, בה הצטרף לקבוצה בין היתר הכוכב הארגנטינאי מריו קמפס, אך גם במהלכה לא הצליחה הקבוצה לאיים על תארים וסיימה את העונה שביעית בלבד. רפ, שחווה במקביל ירידה בתפוקה האישית וכבש שמונה שערי ליגה בלבד, סיים את דרכו בקבוצה בסיום העונה.

לקראת עונת 1977/78 הצטרף רפ לקבוצת בסטיה הצרפתית מהאי קורסיקה. רפ רשם עונת בכורה מרשימה בה כבש 18 שערי ליגה ונבחר לכדורגלן הזר המצטיין בליגה. הקבוצה סיימה את העונה במקום החמישי בליגה הצרפתית, והציגה יכולת מצוינת במסגרת גביע אופ"א. הקבוצה הדיחה במהלך הטורניר, בין היתר, את ספורטינג ליסבון, ניוקאסל יונייטד, טורינו וגראסהופרס ציריך, והגיעה עד לגמר הטורניר, שם פגשה את פ.ס.וו. איינדהובן. לאחר 0–0 במשחק הראשון, הפסידה בסטיה 0–3 בגומלין והחמיצה את ההזדמנות לזכות בתואר. עונה אחר כך בסטיה התקשתה לשחזר את יכולתה וסיימה במקום ה-14 בלבד, למרות עונה מוצלחת נוספת של רפ בה כבש 15 שערי ליגה.

לאחר שתי עונות בבסטיה עבר רפ לסנט אטיין שהציגה קבוצה חזקה, אליה הצטרף באותה עונה גם מישל פלאטיני. בשתי עונותיו הראשונות בקבוצה הוסיף רפ לכבוש מספר דו-ספרתי של שערי ליגה, ולאחר עונת בכורה שהסתיימה במקום השלישי, הובילו פלאטיני ורפ את סנט אטיין לאליפות צרפת בעונת 1980/81, ולסגנות הליגה בעונה שאחריה. עזיבתו של פלאטיני ליובנטוס ב-1982 פגעה קשות בקבוצה, שסיימה במקום ה-14 בעונת 1982/83. בסיום העונה עזב רפ את הקבוצה ושב להולנד.

לאחר שמונה שנים מחוץ למדינה, חתם רפ בזוולה מהליגה הבכירה. רפ שיחק בקבוצה עונה אחת בלבד, בטרם עבר לפיינורד. בתום שתי עונות במדי הקבוצה, עבר רפ לעונת פרישה במדי הארלם. הוא רשם במדיה חמש הופעות בלבד בעונת 1986/87 בטרם פרש ממשחק פעיל בגיל 36.

לאחר פרישתו ממשחק, בין השנים 1994 ל-2008, שימש כמאמן וכסקאוט במספר קבוצות חובבניות בהולנד.

### נבחרת הולנד

רפ ערך את הופעת הבכורה שלו במדי נבחרת הולנד ב-22 במאי 1973, עוד בטרם מלאו לו 22. הוא עלה בהרכב הנבחרת למשחק ידידות מול ספרד, וכבש כבר בדקה ה-13 את שער הבכורה שלו בנבחרת. הולנד ניצחה במשחק בתוצאה 2–3, משער ניצחון דרמטי בדקה האחרונה של יוהאן קרויף.

שנה אחר כך, זומן רפ על ידי המאמן רינוס מיכלס לסגל הולנד לקראת מונדיאל 1974 בגרמניה המערבית. רפ השתלב מצוין בשיטת הטוטאל פוטבול של מיכלס, ופתח בהרכב בכל שבעת משחקיה של הולנד בטורניר. כבר במשחק הפתיחה של הולנד כבש רפ צמד שהעניק לנבחרתו ניצחון 0–2 על אורוגוואי. לאחר שוויון 0–0 מול שוודיה, חזרה הולנד לנצח וגברה 1–4 על בולגריה. רפ כבש את שערה השלישי של נבחרתו במשחק, והעלה את מאזנו לשלושה שערים בשלב הבתים. רפ פתח היטב את שלב הבתים השני, כשהולנד גברה 0–4 על ארגנטינה. רפ כבש את שערו הרביעי בטורניר בדקה ה-73, שער שקבע את תוצאת המשחק. לאחר ניצחונות בתוצאה 0–2 על גרמניה המזרחית ועל ברזיל, העפילה הולנד למשחק הגמר, שם פגשה את גרמניה המערבית המארחת. למרות יתרון הולנדי מוקדם, חזרה גרמניה לניצחון 2–1, והולנד סיימה את הטורניר במקום השני.

לאחר שסייע לנבחרתו להיות בין ארבע המעפילות ליורו 1976 ביוגוסלביה, זומן רפ לסגל הנבחרת לקראת הטורניר. הוא פתח בהרכב במשחק חצי הגמר, אך הוחלף בדקה ה-65 וראה את נבחרתו מפסידה לצ'כוסלובקיה 3–1 בהארכה ומפסידה לה את המקום בגמר. רפ לא שותף בניצחונה של הולנד 2–3 על יוגוסלביה המארחת, שהעניק לה את המקום השלישי בטורניר.

רפ זומן על ידי ארנסט האפל לסגל הולנד למונדיאל 1978 בארגנטינה. רפ פתח את שלב הבתים בהרכב הנבחרת בניצחון 0–3 על איראן. הוא לא שותף בשוויון 0–0 מול פרו, אך חזר להרכב במשחק מול סקוטלנד ואף כבש בדקה ה-71 את השער שקבע את תוצאת המשחק, 2–3 לסקוטים. עם פתיחת השלב השני, כבש רפ צמד בניצחונה של הולנד 1–5 על אוסטריה, והוסיף לפתוח גם מול גרמניה המערבית (שוויון 2–2) ומול איטליה   
 (1–2 להולנד), בדרך להעפלה למשחק הגמר מול ארגנטינה. רפ פתח בהרכב נבחרתו במשחק. הוא הוחלף בדקה ה-59, במצב של 1–0 לארגנטינה משער של מריו קמפס, חברו לשעבר בקבוצת ולנסיה. מחליפו של רפ, דיק נאנינחה, היה זה שכבש את שער השוויון לזכות הולנד ושלח את המשחק להארכה, בסיומה שוב נותרו ההולנדים ללא הגביע, בעקבות הפסד 3–1.

הטורניר הבינלאומי האחרון של רפ במדי הולנד היה יורו 1980 באיטליה. רפ לא שותף במשחק הפתיחה של הולנד בו גברה 0–1 על יוון, אך פתח בצמד המשחקים הנותרים בשלב הבתים, ואף כבש בפנדל בהפסד 2–1 לגרמניה המערבית במשחק השני. לאחר שכשלה לנצח את צ'כוסלובקיה ונפרדה ממנה בשוויון 1–1 בלבד, סיימה הולנד את דרכה בטורניר.

הופעתו האחרונה של רפ במדי הולנד הייתה ב-18 בנובמבר 1981, בהפסדה של הנבחרת 2–0 לצרפת במשחקה האחרון במוקדמות מונדיאל 1982. הולנד סיימה במקום הרביעי בבית וכשלה להעפיל לטורניר הגמר.

בסך הכול רשם רפ 42 הופעות במדי הולנד, בהן כבש 12 שערים. שבעת השערים שכבש בשני טורנירי המונדיאל בהם שותף, הפכו אותו למלך שערי המונדיאלים של הולנד בכל הזמנים.

תארים
-----

רפ בשנת 1973
אייאקס אמסטרדם
* גביע אירופה לאלופות (2): 1971/72, 1972/73
* אליפות הולנד (2): 1971/72, 1972/73
* הגביע ההולנדי: 1971/72
* הסופר קאפ האירופי (2): 1972, 1973
* הגביע הביניבשתי: 1972

סנט אטיין
* אליפות צרפת: 1980/81

נבחרת הולנד
* סגנית גביע העולם: 1974, 1978
* מקום שלישי באליפות אירופה: 1976

תארים אישיים
* הכדורגלן הזר של העונה בליגה הצרפתית: 1977/78

סטטיסטיקות
----------

רפ, 2007
### מועדונים

| עונה | קבוצה | ליגה | בליגה |
| --- | --- | --- | --- |
| הופעות | שערים |
| 1971/1972 | אייאקס אמסטרדם | הולנדהולנדארדיוויזיה | 9 | 1 |
| 1972/1973 | 24 | 17 |
| 1973/1974 | 32 | 14 |
| 1974/1975 | 32 | 9 |
| 1975/1976 | ולנסיה | ספרדספרדהליגה הספרדית | 26 | 14 |
| 1976/1977 | 29 | 8 |
| 1977/1978 | בסטיה | צרפתצרפתהליגה הצרפתית | 30 | 18 |
| 1978/1979 | 35 | 15 |
| 1979/1980 | סנט אטיין | צרפתצרפתהליגה הצרפתית | 31 | 15 |
| 1980/1981 | 32 | 14 |
| 1981/1982 | 34 | 8 |
| 1982/1983 | 34 | 7 |
| 1983/1984 | זוולה | הולנדהולנדארדיוויזיה | 32 | 5 |
| 1984/1985 | פיינורד | הולנדהולנדארדיוויזיה | 17 | 1 |
| 1985/1986 | 26 | 4 |
| 1986/1987 | הארלם | הולנדהולנדארדיוויזיה | 5 | 0 |
| סך הכול בקריירה | 428 | 150 |

### נבחרת לאומית

| נבחרת הולנד |
| --- |
| שנה | הופעות | שערים |
| 1973 | 3 | 1 |
| 1974 | 12 | 4 |
| 1975 | 0 | 0 |
| 1976 | 3 | 1 |
| 1977 | 4 | 2 |
| 1978 | 9 | 3 |
| 1979 | 3 | 0 |
| 1980 | 3 | 1 |
| 1981 | 5 | 0 |
| סך הכול | 42 | 12 |

קישורים חיצוניים
----------------

ויקישיתוף מדיה וקבצים בנושא **ג'וני רפ** בוויקישיתוף

* פרופיל, באתר Transfermarkt
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת הולנד – מונדיאל 1974 (מקום שני)** |
| --- |
| 1 חילס • 
2 האן • 
3 ואן הנחם • 
4 ואן ירסל • 
5 ישראל • 
6 יאנסן • 
7 דה יונג • 
8 יונגבלוד • 
9 קייזר • 
10 ר. ואן דה קרקהוף • 
11  ו. ואן דה קרקהוף • 
12 קרול •
13 ניסקנס • 
14 קרויף •
15 רנסנברינק •
16 רפ •
17 ריחסברגן •
18 סכרייברס •
19 סטריק •
20 סורביר •
21 טרייחטל •
22 ווס •
מאמן: מיכלס | הולנדהולנד |

| **נבחרת הולנד – יורו 1976 (מקום שלישי)** |
| --- |
| 1 סכרייברס • 
2 סורביר • 
3 ריחסברגן • 
4 ואן קראי • 
5 קרול • 
6 ניסקנס • 
7 יאנסן • 
8 רפ • 
9 קרויף • 
10  ו. ואן דה קרקהוף • 
11 רנסנברינק • 
12 ואן הנחם •
13 חילס • 
14 פיטרס •
15 ר. ואן דה קרקהוף •
16 ארנץ •
17 רויטר •
18 יונגבלוד •
19 קיסט •
20 מוטסטג' •
מאמן: קנובל | הולנדהולנד |

| **נבחרת הולנד – מונדיאל 1978 (מקום שני)** |
| --- |
| 1 סכרייברס • 
2 פורטווליט • 
3 שונאקר • 
4 ואן קראי • 
5 קרול • 
6 יאנסן • 
7 וילדשוט • 
8 יונגבלוד • 
9 האן • 
10 ר. ואן דה קרקהוף • 
11  ו. ואן דה קרקהוף • 
12 רנסנברינק •
13 ניסקנס • 
14 בוסקאמפ •
15 הובנקאמפ •
16 רפ •
17 ריחסברגן •
18 נאנינחה •
19 דויסבורג •
20 סורביר •
21 לובסה •
22 ברנדטס •
מאמן: האפל | הולנדהולנד |

| **נבחרת הולנד – יורו 1980** |
| --- |
| 1 סכרייברס • 
2 וינסטקרס • 
3 ואן דה קורפוט • 
4 הובנקאמפ • 
5 קרול • 
6 פורטווליט • 
7 ר. ואן דה קרקהוף • 
8  ו. ואן דה קרקהוף • 
9 קיסט • 
10 האן • 
11 אוטו • 
12 רפ •
13 נאנינחה • 
14 קוסטר •
15 סטיבנס •
16 דויסבורג •
17 ורייסן •
18 ת'יסן •
19 זונדרוואן •
20 ואן ברויקלן •
21 ברנדטס •
22 מטגוד •
מאמן: זווארטקרויס | הולנדהולנד |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb139801649 (data)
* ISNI: 0000 0000 0106 8358
* NTA: 329796348
* VIAF: 54340947
* WorldCat: viaf-54340947

 |